Omnibus presentes litteras inspecturis, magister Michael curie Senonensis officialis salutem in Domino. Noverint universi quod Willelmus Chailot canonicus Senonensis et Guido frater ejus, filii Masse relicte Gaufridi Chalot, in nostra presentia constituti vendicionem quatuordecim solidorum annui census pro quinquaginta quinque libris Pruvinensibus ab eadem Massa ecclesie Vallis lucentis factam, sicut nobis constitit per litteras abbatis Sancti Jacobi Pruvini et per litteras decani christianitatis Pruvini, quem ad hoc misimus specialiter audiendum, laudaverunt et concesserunt. Actum anno Gracie M° CC° vicesimo quinto, mense novembri.